b'\n_START_ARTICLE_\nDet pavelige r\xc3\xa5d for familien\n_START_PARAGRAPH_\nDet pavelige r\xc3\xa5d for familien er en del av Den romerske kurie, som er Den katolske kirkes sentrale administrasjon. Dets president er kardinal Ennio Antonelli, som ble utnevnt i juni 2008. Presidentkomit\xc3\xa9en best\xc3\xa5r av 14 kardinaler, 14 erkebiskoper og biskoper og 20 gifte par fra forskjllige land. I tillegg er det 39 konsultorer og 7 i kontorstaben._NEWLINE_R\xc3\xa5det ble opprettet i 1981 i pave Johannes Paul IIs motu proprio Familia a Deo Instituto (\xc2\xabFamilien ble innstiftet av Gud\xc2\xbb). Det erstattet Komit\xc3\xa9en for familien, som ble opprettet av Paul VI i 1973. R\xc3\xa5dets ansvar er \xc3\xa5 fremme den pastorale omsorg for familien, som etter katolsk tradisjon regnes som samfunnets grunnleggende enhet. P\xc3\xa5 denne m\xc3\xa5te s\xc3\xb8ker man \xc3\xa5 hjelpe kristne familier til \xc3\xa5 oppfylle sine oppdragende og apostoliske plikter. Innenfor dette ligger temaer som teologi og katekese for familien, \xc3\xa5ndelighet innenfor ekteskapet og familien, familiers og barns rettigheter, ekteskapslovgivning, formasjon av legfolket for familiens beste og forberedelser til ekteskap._NEWLINE_Det har ogs\xc3\xa5 ansvar for den pastorale tiln\xc3\xa6rming til sp\xc3\xb8rsm\xc3\xa5let om ansvarlig forplantning og forsvar for livet i alle dets stadier, fra forplantning til naturlig d\xc3\xb8d. Dermed ligger kontroversielle temaer som abort, prevensjon, eutanasi, seksualundervisning, sterilisering og bioteknologi innenfor r\xc3\xa5dets arbeidsfelt._NEWLINE_R\xc3\xa5det har siden 1996 gitt ut tidsskriftet \xc2\xabFamilia et Vita\xc2\xbb (\xc2\xabFamilien og livet\xc2\xbb) fire ganger i \xc3\xa5ret. I tillegg kommer en rekke enkeltpublikasjoner._NEWLINE_Norske Janne Haaland Matlary er r\xc3\xa5dgiver for r\xc3\xa5det.'